Document ID: 32005D0369

32005D0369
L 119/13
SLUŽBENI LIST EUROPSKE UNIJE
03.05.2005.
ODLUKA KOMISIJE
od 3. svibnja 2005.
o utvrđivanju pravila praćenja sukladnosti država članica i utvrđivanju formata podataka za potrebe Direktive 2002/96/EZ Europskog parlamenta i Vijeća o otpadnoj električnoj i elektroničkoj opremi
(priopćena pod brojem dokumenta C(2005) 1355)
(2005/369/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 2002/96/EZ Europskog parlamenta i Vijeća od 27. siječnja 2003. o otpadnoj električnoj i elektroničkoj opremi (OEEO) (1), a posebno drugi podstavak njezinog članka 7. stavka 3. i treći podstavak članka 12. stavka 1.,
budući da:
(1)
U svrhu stvaranja mogućnosti uspoređivanja podataka koje daju države članice, način izračunavanja sukladnosti s ciljevima iz članka 7. stavka 2. Direktive 2002/96/EZ moraju biti usklađeni u smislu načina prikazivanja.
(2)
Dovodeći rizike od nepreciznosti u ravnotežu s administrativnim teretom postizanja preciznosti informacije, države članice moraju imati dopuštenje za korištenje procjena prilikom utvrđivanja količine materijala i sastavnih dijelova otpadne električne i elektroničke opreme koja se oporabljuje, ponovno koristi ili reciklira.
(3)
Sukladno članku 6. stavku 5. Direktive 2002/96/EZ, proces prerade može se odvijati i izvan odgovarajuće države članice ili Zajednice, pod uvjetom da je pošiljka otpada sukladna Uredbi Vijeća (EEZ) br. 259/93 od 1. veljače 1993. o nadzoru i kontroli pošiljaka otpada koje se otpremaju unutar Europske zajednice, ulaze u nju ili iz nje izlaze (2). Države članice koje šalju otpadnu električnu i elektroničku opremu na preradu u drugu državu članicu ili izvoze takav otpad radi prerade u treće zemlje, moraju imati dopuštenje da izvezenu količinu pribroje ciljnoj količini zadanoj u članku 7. stavku 2. Direktive 2002/96/EZ, pod uvjetom da je država članica izvoznik taj otpad i prikupila.
(4)
Mjere predviđene ovom Odlukom u skladu su s mišljenjem Komisije donesenim u članku 18. Direktive Vijeća 75/442/EEZ (3),
DONIJELA JE OVU ODLUKU:
Članak 1.
Države članice dostavljaju informacije prema zahtjevima članka 12. stavka 1. Direktive 2002/96/EZ koristeći format podataka zadan u tablici 1. Priloga ovoj Odluci.
Članak 2.
1. Države članice dokazuju svoju sukladnost s postocima oporabe, ponovnog korištenja i recikliranja zadanima u članku 7. stavku 2. Direktive 2002/96/EZ ispunjavanjem tablice 2. zadane u Prilogu ovoj Odluci.
Prilikom popunjavanja te tablice, države članice mogu koristiti procjenu prosječnog postotka ponovno korištenih, recikliranih i oporabljenih materijala kao što su metali, staklo, plastika i sastavni dijelovi otpadne električne i elektroničke opreme.
2. U slučajevima kad se otpad od električne i elektroničke opreme izvozi radi prerade u treću državu ili se šalje na preradu u drugu državu članicu u skladu s člankom 6. stavkom 5. Direktive 2002/96/EZ, samo ona država članica koja je prikupila i izvezla otpad od opreme može ga pribrojati ciljnoj količini zadanoj u članku 7. stavku 2. te Direktive.
3. Države članice utvrđuju jesu li potrebni dodatni dokumentirani dokazi osim dokaza koji se zahtijevaju u drugom podstavku članka 6. stavka 5. Direktive 2002/96/EZ.
Članak 3.
Prilikom slanja tablica 1. i 2. iz Priloga Komisiji, države članice dostavljaju Komisiji detaljan opis načina prikupljanja podataka i objašnjenje korištenih procjena i metodologije.
Članak 4.
Ova je Odluka upućena državama članicama.
Sastavljeno u Bruxellesu 3. svibnja 2005.

Labels: 12
1
15
20